PIC het R99 miljard verloor ná Nene se afdankingDr. Daniel Matjila, uitvoerende hoof van PIC Foto: PIC Die Openbare Beleggingskorporasie (PIC) het Dinsdag erken dat hy R99 miljard oor twee dae in Desember verloor het nadat Nhlanhla Nene uit die amp van minister van finansies verwyder is. PIC het ingestem om binnekort verdere besonderhede te verskaf oor sy ongenoteerde portefeulje. Daniel Matjila, uitvoerende hoof van PIC, het dié bekentenis gemaak in antwoord op ŉ vraag van David Maynier van die Demokratiese Alliansie voor die parlement se staande komitee oor finansies. Matjila het ook bekend gemaak dat die Werkloosheidsversekeringsfonds R7 miljard en die Vergoedingsfonds R3 miljard verloor het in die 48 uur nadat pres. Jacob Zuma Nene afgedank en met Desmond van Rooyen vervang het, voordat hy onder druk geswig en Pravin Gordhan weer in dié sleutelportefeulje aangestel het. Die PIC hou R1,8 biljoen in bates onder sy bestuur en ag die regering se werknemerspensioenfonds as een van sy grootste kliënte. “Dit is ŉ aanduiding van die skade wat aan pensioenarisse se spaargeld aangerig is en ŉ bewys dat pres. Jacob Zuma absoluut verkeerd was toe hy beweer het die gevolg van sy rampspoedige besluite is ‘oordryf’ in Suid-Afrika,” het Maynier gesê. Matjila het onderneem om in besonderhede te reageer op LP’s se vrae oor PIC se beleggings in ongenoteerde maatskappye. Mildred Oliphant, minister van arbeid, het intussen reageer op bewerings dat haar departement nie genoeg doen om werkloosheid te bestry nie en gesê die regering se beleggings met PIC dra by tot werkskepping. “Wat beleggings betref het ons R1,8 biljoen deur die PIC sodat hulle diegene kan bystaan wat ondernemings wil oprig en om seker te maak dat daardie ondernemings werk skep,” het sy tydens ŉ perskonferensie gesê. Thobile Lamathi, direkteur-generaal van arbeid, het gesê hy wil ontslae raak van die idee, dat die geld by die PIC “net daar sit”, aangesien die regering ŉ opbrengs van ongeveer 5% kry op sy belegging en ŉ gedeelte van die geld aangewend word in bedryfspesifieke opleiding vir werklose persone en om entrepreneurs by te staan om hul ondernemings op ŉ gesonde manier te bedryf.